Hier is vanjaar se grootste lente-modegiere | Maroela Media
Hier is vanjaar se grootste lente-modegiere
Vir baie mense is lente hul gunsteling-seisoen – die koue trek weg, blomme maak oop en almal bring meer tyd buite in die vars lug deur.
Modes verander saam met die seisoen en vir baie modebewustes is dit opwindend om nou hul klerekas te kan aanpas met meer vloeiende items, te speel met kleure en patrone, en om nuwe silhoeëtte te ontdek ná die koue wintermaande van jasse en stewels.
Neon is terug en helderder as voorheen! Helder of neonkleure is beslis een van die grootste neigings vir die lente/somer- seisoen vanjaar. Enige kleur van groen tot oranje tot pienk is in die kol – en selfs beter is as jy van kop tot tone daardie kleur dra.
Neon rok van Superbalist
Bypassende pakkies was al in die winter gewild nadat bypassende sweetpakke 'n groot neiging was. Dit blyk of dié gier homself net by die nuwe seisoen aangepas het in die vorm van kortbroeke, baadjies en hemde. Winkels is ook vol pakkies waar die broek of romp uit dieselfde materiaal as die hemp gemaak is.
Bypassende pakkie van Cotton on
'n Vloeiende lang wit rok skep 'n moeitelose gevoel. Die neiging is om 'n eenvoudige wit rok te dra – dit kan óf tot op die vloer hang óf tot teen jou kuit hang. Die kernwoord hier is eenvoud. 'n Ligte, dun materiaal, eenvoudige of rougeknipte kante en 'n rok met 'n elegante boheemse gevoel is die beste.
Wit rok van Mr.Price
Eens was gehekelde klere net gebruik as 'n bykomstigheid of iets wat jy op die strand oor jou swembroek sal dra, maar nie meer nie! Gehekelde klere, veral rokke is 'n groot neiging. Dit pas ook in by die gier om uitgeknipte dele in jou klere te hê. Om gestruktureerde uitknipsels in te klere te hê is al lank 'n treffer, maar vir die lente sorg gehekelde klere vir 'n sagter aanslag.
Gehekelde hemp van Superbalist
Die bra-hemp is presies soos wat dit klink. Dit is om 'n bra as 'n hemp te dra. Winkels verkoop al meer bra's wat op dié manier gedra kan word, en dit saam met 'n romp, onder 'n deursigtige rok, saam met 'n sweetpakbroek óf saam met 'n elegante wyepyp-broek gedra word. Die bra-hemp is meestal draadvry en eintlik meer soos 'n bikini-top as 'n bra.